a kovács máté emlékének ápolásáért emlékplakett kitüntetettje:

DR. MAKRAI IMRÉNÉ

Laudáció

Kovács Máté, a huszadik századi magyar könyvtárügy és művelődéspolitika egyik kiemelkedő egyénisége mindig nagy tisztelettel és szeretettel beszélt és írt szülővárosá-ról, Hajdúszoboszlóról. S amikor tehette – leginkább a vallás- és közoktatásügyi minisztérium államtitkáraként és az Eötvös Loránd Tudományegyetem Könyvtártudományi Tanszékének egyetemi tanáraként – szívesen segítette egykori lakóhelyét és a szoboszlóiakat. Nagy szerepe volt abban, hogy a hajdútelepülésen gimnázium, kultúrház és középiskolai kollégium létesült. Pártfogolta a városi könyvtár alapítását, majd 1970-ben részt vett a kibővített, kétszintes könyvtári szárny avatásán is. Életében és váratlan, korai halálát követően a helybeliek sűrűn és mély rokonszenvvel emlegették. Ennek a köz- és elismertségnek egyenes folyománya volt, hogy – és most közeli munkatársát, Fülöp Gézát idézem – „születésének 75. évfordulóján a szülőváros, Hajdúszoboszló idézte elsőnek az emlékét, amikor 1981. június 8-án – példát mutatva a magyar könyvtárügy vezető szerveinek – bensőséges szép ünnepség keretében Kovács Mátéról nevezte el a könyvtárat.” Tehát – ismételjük – ez volt az első alkalom, amikor hazánkban ilyen gesztussal tisztelték meg életművét és felejthetetlen személyiségét.

A névadás kezdeményezője dr. Makrai Imréné Kiss Edit, a hajdúszoboszlói Városi Könyvtár akkori igazgatója volt. Talán nem tévedünk nagyot, ha feltételezzük, hogy szándékában állt a háláját is leróni egykori professzora előtt. Ugyanis 1966-tól néhány évig a budapesti tanszék hallgatója, Kovács Máté tanítványa volt. Akik közelebbről ismerték, ismerik a kolleginát, tanúsíthatják, tanúsíthatjuk, hogy valóban igazi tanítványa volt. Elleste, elsajátította professzor úr szellemiségét, pályáján igyekezett az általa sugallt példát követni, igyekezett megfelelni mestere elvárásainak. Kovács Máté azt írta egyik, még az ötvenes évek derekán közreadott tanulmányában: „A könyvtáros a könyvtári munka motorja és fő mozgatója.” Makrai Imréné hosszú-hosszú ideig, kis híján harminchárom esztendeig, nyugdíjazásáig volt a szoboszlói könyvtár vezetője, motorja, fő mozgatója. Szakmai tudásával, humánus szemléletével, finom eleganciájával, türelmével a város egyik meghatározó kulturális gócpontjává tette az intézményt. Kettéválasztotta a felnőtt és gyermekrészleget, sok-sok iskolást nyert meg olvasónak és nyári napközis táborokat szervezett, zenei részleget alakított ki, kiépítette a fiókkönyvtárak és könyvkölcsönzők helyi hálózatát, segítette a felnőttoktatást és az iskolák tevékenységét, hatékonyan bekapcsolódott a mindenkori olvasómozgalmakba, számos kiállítást, író-olvasó találkozót, vetélkedőt rendezett, ajánló és helyismereti bibliográfiákat állított össze, olvasáspszichológiai vizsgálatokat végzett a debreceni egyetem kérésére, egy ideig a helyi gimnázium fakultációján még könyvtárkezelői ismereteket is oktatott. Mint ahogy azt professzorától tanulhatta, emberi kapcsolatait a megértés, a figyelem, munkatársainak megbecsülése, támogatása jellemezte. Egykori munkahe-lyéhez nyugdíjazása után is ragaszkodott, naponta visszajárt, segítette fiatal, pályakezdő kollegáit, szerkesztette a katalógust; minden kérést örömmel, odaadással teljesített. Ennyi idő távlatából már világosan látjuk, hogy szakmai pályafutásának alighanem egyik csúcspontja a városi könyvtár névfelvétele. Ezt bizonyítja az is, hogy később, 1996-ban az összevont kulturális intézmény, a Városi Művelődési Központ és Könyvtár is megtartotta Kovács Máté nevét, az önkormányzat ugyanakkor Kovács Máté-díjat alapított. A helybeliek híven ápolják a névadó emlékét.

Amikor a Kovács Máté Alapítvány kuratóriumában felvetődött az emlékplakett odaítélésének a kérdése, magam is azok közé tartoztam, akik jó szívvel és őszinte örömmel szavaztunk Makrai Imréné személyére. Hajdani kezdeményezése, a kovácsmátéi szellemben folytatott könyvtári munkássága mindenképpen elismerést érdemel. Professzor úr emlékének ápolásáért a könyvtárosok közössége, a szakma egésze köszönettel és hálával tartozik. Kérem, mondjuk ki a köszönet szavát, és örvendezzünk együtt Edittel. Szívből gratulálok és igen jó egészséget kívánok.

*Bényei Miklós*